Vrystaat-plaasmoord: Man het noodboodskap gestuurKyle Stols. Foto: Facebook Die jong man wat Sondag op ŉ wildsplaas in die Jagersfontein-omgewing in die Vrystaat doodgeskiet is, het kort voor sy dood ŉ noodboodskap van sy selfoon af gestuur. Maroela Media het vroeër berig Kyle Stols (21), die voorman van Hatari Big Game Safaris, is Sondag deur ŉ onbekende aantal verdagtes doodgeskiet. Kol. Thandi Mbambo, woordvoerder van die polisie, het gesê ŉ alarm op die plaas het in die vroeë oggendure afgegaan en die eienaar van die plaas het ŉ SMS-boodskap van die veiligheidsmaatskappy af ontvang. “Die oorledene het ook ŉ noodboodskap aan die plaaslike landelike veiligheidsgroep gestuur. Die eienaar van die plaas het onmiddellik daarna die polisie gebel,” het Mbambo gesê. Marius Müller, nasionale operasionele koördineerder van AfriForum, het aan Maroela Media gesê daar word vermoed Stols het gaan ondersoek instel nadat die alarm afgegaan het en hy is toe geskiet. Die polisie het voorheen gesê Stols se liggaam is met ŉ skietwond in sy bors aangetref. Mbambo het egter Maandagmiddag bevestig ŉ nadoodse ondersoek het intussen getoon dat Stols ook ŉ tweede skietwond bo sy regteroor in sy kop gehad het. Stols se vuurwapen is naby sy liggaam gevind. “Die polisieondersoek duur steeds voort om te bepaal wat presies gebeur het, hoeveel mense by die voorval betrokke was en wat die motief vir die skietery was,” het Mbambo gesê. ŉ Saak van moord word ondersoek.